आईजी नैयर हसनैन खान ने शाम में एसएसपी मनु महाराज और एएसपी ऑपरेशन राकेश दुबे के साथ बैठक की। आईजी ने कहा कि नौबतपुर और बिहटा में लगातार आपराधिक वारदातें हो रही हैं। वहां के थानेदारों के भरोसे नहीं रहना होगा। उन्होंने एसएसपी को आदेश दिया कि बिहटा और नौबतपुर में अपराधियों को गिरफ्तार करने के लिए एसआईटी का गठन करें। उधर पटना केमिस्ट एंड ड्रगिस्ट एसोसिएशन ने बिहटा में हुई आपराधिक घटना की कड़ी निंदा की है। संगठन के जनरल सेक्रेटरी संतोष कुमार, अध्यक्ष अर्जुन यादव तथा उपाध्यक्ष वीपी धर्मराज प्रसाद ने अपराधियों को अविलंब गिरफ्तार करने की मांग की है। उन्होंने कहा कि यदि अपराधी जल्द गिरफ्तार नहीं हुए तो पीसीडीए पटना जिले की सभी दुकानों को विरोध स्वरूप बंद करने का भी निर्णय ले सकता है।